**Referat af fællesmøde for DFS repræsentantskab og bestyrelse,**

**forår 2020, mandag den 25. maj, kl. 8.30-12.00**

**Til stede:** Asger Sørensen, Anne-Sophie Sørup Nielsen, Lasse Nielsen, Merete Wiberg, Anders Hee Nørbjerg Poulsen, Per Jepsen, Henrik Jøker Bjerre, Esther Oluffa Pedersen, Mads Peter Karlsen, Anna Cornelia Ploug, Jacob Dahl Rendtorff, Louise Jensen, Erik Bendtsen, Anders Kampman og Andreas Beck Holm.

**Afbud** fra Lisbeth Jørgensen, Dorthe Jørgensen, Øjvind Larsen og Jørgen Huggler

Inden mødet havde selskabets bestyrelse konstitueret sig med følgende poster: Asger Sørensen (formand), Nikolaj Nottelmann (næstformand), Louise Jensen (kasserer), Andreas Beck Holm (sekretær) og Søren Riis (medlem).

1. **Indledning** 
   1. **Valg af ordstyrer og referent**

Andreas Beck Holm blev valgt som referent, Henrik Jøker Bjerre blev valgt som ordstyrer.

* 1. **Godkendelse af dagsordenen**

Dagsordenen blev godkendt.

* 1. **Præsentationsrunde**
  2. **Godkendelse af referat fra efterårets bestyrelsesmøde og generalforsamlingen**

Referaterne blev godkendt.

1. **Intro om nye vedtægter og ny struktur v. Asger**

Asger Sørensen orienterede om baggrunden for de nye vedtægter: behovet for en smidigere struktur, der dog stadig er forankret i de relevante fagmiljøer. Der blev stillet spørgsmål til den økonomiske side af opdelingen mellem bestyrelse og repræsentantskab, for mens sidstnævnte ikke styrer selskabets økonomi, har dets repræsenterede institutioner et økonomisk engagement, ikke mindst i kraft af årsmøderne. Det blev bekræftet, at det er bestyrelsen, der har det økonomiske ansvar; ift. spørgsmålet om økonomi blev det endvidere pointeret, at det ikke er hverken selskabet eller repræsentantskabet, der står som arrangør af årsmøderne, men derimod de enkelte institutioner.

1. **Repræsentantskabets møde uden bestyrelse**

Esther Oluffa Pedersen blev valgt til formand, Anne-Sophie Sørup Nielsen til næstformand. Repræsentantskabet indstillede til, at de kønsspecifikke betegnelser blev ændret i vedtægterne til hhv. forperson og næstforperson. Repræsentantskabet indstillede også til bestyrelsen, at de implicitte forventninger til institutionerne i forbindelse med eksempelvis årsmøder fremover ekspliciteres, så det bliver nemmere for institutionerne at manøvrere i forhold til selskabet.

1. **Sager til beslutning:** 
   1. **Fællesmødestruktur (forslag udsendt)**

Der var opbakning til strukturen, men det blev fremhævet, at der skal skabes større klarhed om, hvordan repræsentantskabet kan foreslå punkter til beslutning på fællesmøderne. Formanden forklarede, at dagsordenen efter hans mening fremadrettet skal aftales i dialog mellem selskabets og repræsentantskabets formandskaber. Betydningen af, at finde en mødedato i god tid blev fremhævet. Dagsordenen udarbejdes omkring en måned før repræsentantskabsmødet i samarbejde mellem bestyrelse (ved formand og sekretær) og forpersonen for repræsentantskabet.

1. **Sager til drøftelse:**
   1. **Evaluering af årsmøde 2020**

Formanden udtrykte glæde over, at årsmødet havde kunnet gennemføres, inden landet lukkede ned, og at der havde været en større udenlandsk interesse for arrangementet. Det var også godt, at IT-platformen tidligt var oppe at køre. Til gengæld skete der ikke så meget i forhold til at udvikle programmet i løbet af efteråret. Lasse Nielsen forklarede, at det var det uklare forhold mellem selskab og institution, der var forklaringen på, at årsmødeforberedelserne havde været lidt langsomme med at komme op i gear. Konkret var det diskrepansen mellem den meget tidlige tilmelding af oplæg via selskabets hjemmeside og den meget sene tilmelding af deltagere via institutionens hjemmeside, der var et problem. På den baggrund var anbefalingen, at institutionerne fremover i meget højere grad tager ejerskab for arrangementet, og at tilmelding af deltagere åbner samtidig med tilmeldingen af oplæg. Esther Oluffa Pedersen bakkede synspunktet op. Henrik Jøker Bjerre og Esther Oluffa Pedersen efterlyste endvidere en klarere ansvarsfordeling mellem selskab og institutioner, ikke mindst i forhold til keynote speakers (kan de tilbydes et honorar, og forventes de at publicere deres oplæg i DYP?). Asger Sørensen pointerede for det første, at institutionerne selv bestemmer, om de vil give et honorar, men at det ikke er kutyme, for det andet at forhåbningen er, at DFS på længere sigt vil kunne yde et tilskud til institutionerne i forbindelse med årsmøderne. Udfordringen har i den forbindelse været, at der først for nylig er kommet styr på selskabets medlemstal. Det blev diskuteret, om modellen skulle være, at selskabet gav en fast procentdel af budgettet, eller om der skulle være tale om refusion af afholdte udgifter. Forudsætningen for begge modeller er, at alene medlemmer af selskabet kan komme til årsmødet, og det blev diskuteret, om det var en god idé. Tovholdernes rolle (og manglende indflydelse på egne sessioner) blev også drøftet. Det blev besluttet, at man i 2021 automatisk bliver medlem, når man tilmelder sig årsmødet.

* 1. **Snak om kommende årsmøde**

AAU orienterede om, at temaet for årsmødet 2021 er Anvendt Filosofi. Der er inviteret to keynotes, der begge har givet tilsagn om at deltage.

**Ekstra drøftelse:** DYPs status i forbindelse med overgangen til de nye vedtægter blev drøftet; Asger Sørensen pointerede, at det fremover er de udpegede medlemmer af repræsentantskabet, der udgør tidsskriftets lokale redaktion. Esther Oluffa Pedersen efterlyste en oversigt over, hvem de lokale redaktionsmedlemmer er, og hvad visionerne for tidsskriftet er. Der er i øvrigt tilfredshed med den måde, DYP fungerer på, og nummer 51-53 kan snart udsendes. På sigt kan alle numre af DYP siden 1964 tilgås elektronisk.

* 1. **Årsplan**

Asger Sørensen mindede om selskabets årshjul og opfordrede til, at man orienterer sig i det. Det tages op ved et kommende møde til evt. opdatering.

1. **Meddelelser og gensidig orientering**
   1. **Fra de 13 udpegningsberettigede institutioner: Sager, tiltag etc. af almen interesse**

Esther Oluffa Pedersen meddelte, at kandidatuddannelsen i filosofi på RUC sandsynligvis skal lukkes. Der var enighed om, at DFS i så fald bør komme med en udmelding til støtte for faget.

Anna Cornelia Ploug orienterede om den nystiftede forening for PhD-studerende i filosofi. Der blev appelleret til, at selskabet bidrager til at gøre opmærksom på foreningens eksistens.

Anders Kampman fortalte fra TIDskrift, at det går godt, og at man modtager artikler. I det seneste generationsskifte er der dog kun kommet redaktionsmedlemmer fra RUC og SDU, og han bad medlemmer af repræsentantskabet om at formidle kontakt til studerende i forbindelse med fx studiestart eller via studienævn. Anders kan kontaktes for videre informationer.

(DYP havde meddelt sig under drøftelser)

* 1. **Fra bestyrelsen: DFS aktiviteter**
     1. **Hjemmeside**

Asger Sørensen orienterede om Nikolaj Nottelmans bestræbelser på at opdatere hjemmesiden. Louise pointerede, at det skal ske under overvejelse af, hvad man gerne vil have ud af en sådan opdatering, og Louise deler i den forbindelse gerne ud af egne erfaringer. Esther Oluffa Pedersen pointerede, at det må være i hvert fald et drøftelses-, muligvis endda også et beslutningspunkt på et kommende repræsentantskabsmøde.

* + 1. **Kasse, hjemsted, medlemsforhold v. Louise**

Der er ved at være styr på medlemslisterne; der er ca. 100 medlemmer af selskabet. Problemer i forbindelse med medlemmernes adresseændringer blev drøftet.

* + 1. **Kalender v. Jacob/William**

Jacob og William var forhindret i at deltage i mødet, men Asger Sørensen orienterede om arbejdet med kalender og nyhedsbrev. Begge fungerer fint.

* + 1. **Nyhedsbrev v. Jacob/William**

Se ovenfor.

* + 1. **Bogliste v. Louise/William**

Louise Jensen orienterede om boglisten. Erik Bendtsen orienterede om Filosofiske Anmeldelser. Begge dele fungerer fint, men er temmelig arbejdskrævende. Asger Sørensen orienterede om baggrunden for initiativerne. Der blev opfordret til, at Filosofiske Anmeldelser ved hjælp af sociale medier kan gives en højere profil.

* + 1. **Samarbejde med DM v. Nikolaj/Asger**

Asger Sørensen orienterede om samarbejdet med Dansk Magisterforening. Selskabet modtager årligt 20.000 kroner i støtte til ansættelse af en studentermedhjælper. Til gengæld får medlemmer af DM halv pris på medlemskabet det første år. Desuden har DM ønsket at tilbyde filosofiske oplæg til deres fyraftensarrangementer, og Nikolaj er gået ind i organiseringen af det. Det kan f.eks. bruges, hvis man gerne vil præsentere sine publikationer til den bredere akademiske offentlighed. Der ydes foreløbigt ikke honorar.

* 1. **Verdenskongres v. Asger**

Ager Sørensen orienterede om arbejdet med at skaffe den filosofiske verdenskongres til Aarhus i 2028. AU stiller campus til rådighed og DFS og Filosofisk Forum fremlægger et fælles bud på FISPs generalforsamling i 2023. Der er normalt 2500-3000 deltagere til kongresserne. Der skal ligge et bud klar ved udgangen af 2022. Det forudsætter, at DFS’ hjemmeside også forefindes i en engelsksproget udgave. Arbejdet går for alvor i gang i 2021. Lanceringen af kandidaturet sker ved en filosofievent på UNESCOs verdensfilosofidag den 19/11-20

1. **Evt.**

Merete Wiberg opfordrede til, at man fortsatte med at arbejde med emnet filosofikum, og at det blev et punkt på næste mødes dagsorden.

Det blev drøftet, hvad man konkret kan gøre for at støtte filosofi på RUC.

1. **Kl. 12.00: Årligt møde i DYPs lokale redaktion, der består af de universitetsudpegede repræsentanter**